ORDE do 25 de outubro de 2010 pola que se amplía a dotación orzamentaria da Orde do 3 de xuño de 2010 pola que se establecen as bases reguladoras para a concesión, en réxime de concorrencia competitiva, das subvencións para o fomento da creación e expansión de cadeas sucursalistas, da mellora dos establecementos comerciais e da súa imaxe, en desenvolvemento do Plan Ágora, agora Re-comercia, e se procede á súa convocatoria para o ano 2010. (Código de procedemento IN217A-presentación electrónica).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 27/10/2010

A Orde do 3 de xuño de 2010, publicada no Diario Oficial de Galicia nº 118, do 23 de xuño, establece as bases reguladoras para a concesión, en réxime de concorrencia competitiva, de subvencións para o fomento da creación e expansión de cadeas sucursalistas, da mellora dos establecementos comerciais e da súa imaxe, en desenvolvemento do Plan Ágora, agora Re-comercia, e procede á súa convocatória para o ano 2010. (Código de procedemento IN217A-presentación electrónica).
No seu artigo 2.1º do anexo I-Bases reguladoras precísase que as subvencións que se establezan para as actuacións obxecto da orde serán con cargo á aplicación orzamentaria 08.03.751-A.770.1. Renovación e fomento da calidade no comercio retallista, cun importe máximo de 1.850.000 euros para o ano 2010, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións, de acordo coa orde de prelación de solicitantes que resulte da aplicación dos criterios do artigo 9.
Posteriormente, no Diario Oficial de Galicia nº 130, do 9 de xullo de 2010 publicouse unha corrección de erros da devandita orde, en virtude da cal o artigo 2.1º-Financiamento e concorrencia, quedou coa seguinte redacción: «1. As subvencións que se establezan para as actuacións obxecto desta orde serán con cargo á aplicación orzamentaria 08.03.751A.770.1 Renovación e fomento da calidade no comercio retallista, cun importe máximo de 1.532.000 euros para o ano 2010, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subencións de acordo coa orde de prelación de solicitantes que resulte de aplicación dos criterios do artigo 9.
Para o obxecto de poder amparar o maior número de solicitudes, e posto que a dotación inicial resulta insuficiente, tramítase o correspondente expediente de ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas subvencións.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia, e demais disposicións de xeral aplicación,
DISPOÑO:
Artigo único.
1. Amplíase a dotación orzamentaria que se establece no artigo 2.1º do anexo I da Orde do 3 de xuño de 2010, publicada no Diario Oficial de Galicia nº 118, do 23 de xuño, pola que se establecen as bases reguladoras para a concesión, en réxime de concorrencia competitiva, das subvencións para o fomento da creación e expansión de cadeas sucursalistas, da mellora dos establecementos comerciais e da súa imaxe, en desenvolvemento do Plan Agora, agora Re-comercia, e se procede á súa convocatoria para o ano 2010. (Código de procedemento IN217A-presentación electrónica), publicada no Diario Oficial de Galicia nº 118, do 23 de xuño de 2010 (corrección de erros.-DOG nº 130, do 9 de xullo).
2. O incremento da dotación orzamentaria será de 505.000 euros con cargo á aplicación orzamentaria 08.03.751-A.770.1 Renovación e fomento da calidade no comercio retallista.
Unha vez efectuado este incremento, o importe total da dotación orzamentaria ascende a 2.037.000 euros.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de outubro de 2010.
Javier Guerra Fernández
Conselleiro de Economía e Industria